म्हापशेंः म्हापशें मार्केटांत चणेकार लेनींत पे पार्कींग वाठारांत कांय विक्रेत्यांनी दुकानां मांडिल्लीं. हो प्रकार नदरेक हाडून दिले उपरांत पालिकेन तीं दुकानां थंयच्यान काडलीं.
 म्हापशें पालिके कडल्यान चणेंकार लेनी फाटलो रस्तो दुचाकीं खातीर पे पार्कींग वाठार म्हूण अधुसुचीत केला. सध्या पालिकेचें पे पार्कींगचें कंत्राट सोंपलां. ताका लागून फाटले कांय दीस थंय दवरिल्ल्या दुचाकीं कडल्यान पे पार्कींगचें शुल्क घेनाशिल्ले. हाचो गैरफायदो घेवन चार विक्रेत्यांनी थंय वेवसाय मांडून ती सुवात बेकायदो तरेन आडायिल्ली. तातूंत तीन कपड्यांची आनी एक आयदनाच्या दुकानाचो आस्पाव आशिल्लो. हो प्रकार पालिकेचे मार्केट समितीचे अध्यक्ष आशिर्वाद खोर्जुवेंकार हांचे नदरेक हाडून दिलो. रोखड्या रोखडे तांणी पालिका कर्मचाऱ्यांक निर्देश दिवन संबंदीत अतिक्रमण केल्ल्या विक्रेत्यांक ते जागे वयल्यान काडले. तशेंच संबंदितांचो म्हाल जप्त केलो.
 मजगतीं, मार्केट तशेंच पालिका वाठारांत खूबशा विक्रेत्यांनी अतिक्रमण करून सुवात आडायल्या. अशा विक्रेत्यांनी सात दिसां भितर केल्लें अतिक्रमण स्वता जावन काडचें, अशी सुचोवणी दिवपी भौशीक नोटीस पालिका मुख्याधिकाऱ्यान जारी केल्ली. ते नोटिशेची कार्यवाही सोमारच्यान सुरू जातली.
 म्हापशें वाठारांत दुकानां, घोळटे विक्रेते वा हातगाड्यांनी फुटपाथांचेर केल्लें अतिक्रमण सात दिसां भितर काडचें, ना जाल्यार पालिके वतीन ते सगळें साहित्य जप्त करतले, अशें ते नोटिशेंत म्हणलां. म्हापशें शारांतले फुटपाथ दुकानदार, घोळटे विक्रेते आनी हेरांनी आपलो म्हाल दवरून आडायल्यात. तशेंच पालिकेन परवानो दिल्ल्या हातगाड्यांचें दुकानांत रुपांतर केल्ल्याचें पालिकेचे नदरेक आयलां. ताका लागून भौशीक नोटीस जारी करून हो बेकायदो प्रकार आडावपा खातीर पावल उखल्ला, अशी म्हायती पालिका मुख्याधिकारी अमितेश शिरवयकार हांणी दिल्ली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 